CELEX: 32021R2223
Language: hr
Date: 2021-09-30 00:00:00
Title: Delegirana uredba Komisije (EU) 2021/2223 оd 30. rujna 2021. o dopuni Uredbe (EU) 2019/817 Europskog parlamenta i Vijeća detaljnim pravilima o radu središnjeg repozitorija za izvješćivanje i statistiku

15.12.2021   
               
               
                  HR
               
               
                  Službeni list Europske unije
               
               
                  L 448/7
               
            
         DELEGIRANA UREDBA KOMISIJE (EU) 2021/2223
         оd 30. rujna 2021.
         o dopuni Uredbe (EU) 2019/817 Europskog parlamenta i Vijeća detaljnim pravilima o radu središnjeg repozitorija za izvješćivanje i statistiku
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/817 Europskog parlamenta i Vijeća od 20. svibnja 2019. o uspostavi okvira za interoperabilnost informacijskih sustava EU-a u području granica i viza i izmjeni uredaba (EZ) br. 767/2008, (EU) 2016/399, (EU) 2017/2226, (EU) 2018/1240, (EU) 2018/1726 i (EU) 2018/1861 Europskog parlamenta i Vijeća te odluka Vijeća 2004/512/EZ i 2008/633/PUP (1), a posebno njezin članak 39. stavak 5.,
         budući da:
         
                     (1)
                  
                  
                     Uredbom (EU) 2019/817, zajedno s Uredbom (EU) 2019/818 Europskog parlamenta i Vijeća (2), uspostavlja se okvir za interoperabilnost informacijskih sustava EU-a u području granica, viza, policijske i pravosudne suradnje, azila i migracija.
                  
               
                     (2)
                  
                  
                     Taj okvir uključuje niz komponenata i alata kojima se podupire interoperabilnost, uključujući središnji repozitorij podataka za izvješćivanje i statistiku („središnji repozitorij”). U središnjem repozitoriju pohranjuju se anonimizirani podaci dobiveni iz osnovnih informacijskih sustava EU-a, zajedničke usluge uspoređivanja biometrijskih podataka, zajedničkog repozitorija podataka o identitetu i detektora višestrukih identiteta kako bi se osiguralo međusustavno statističko izvješćivanje za potrebe politike, operativne potrebe i potrebe kvalitete podataka.
                  
               
                     (3)
                  
                  
                     Agencija Europske unije za operativno upravljanje opsežnim informacijskim sustavima u području slobode, sigurnosti i pravde („eu-LISA”) nadležna je za uspostavu i provedbu središnjeg repozitorija, njegovo udomljavanje na poslužitelju te operativno upravljanje njime.
                  
               
                     (4)
                  
                  
                     Kako bi središnji repozitorij mogao pružati međusustavne statističke podatke, potrebno je utvrditi detaljna pravila o njegovu radu, uključujući posebne standarde za obradu osobnih podataka, te sigurnosna pravila.
                  
               
                     (5)
                  
                  
                     Kako bi se onemogućila identifikacija pojedinaca prema statističkim podacima u središnjem repozitoriju, eu-LISA trebala bi u okviru svoje strukture razviti alat za anonimizaciju podataka. Postupak anonimizacije trebao bi biti automatiziran.
                  
               
                     (6)
                  
                  
                     Kontroliran i zaštićen pristup trebalo bi odobriti samo ovlaštenom osoblju nadležnih tijela, institucija i agencija Unije kako bi ono moglo ostvariti uvid u podatke i statistiku u središnjem repozitoriju. U tu bi svrhu eu-LISA trebala u okviru svoje strukture razviti alat za izvješćivanje. Osoblje agencije eu-LISA ne bi trebalo imati izravan pristup osobnim podacima pohranjenima u informacijskim sustavima EU-a ni komponentama interoperabilnosti.
                  
               
                     (7)
                  
                  
                     Kako bi se pratilo uspoređivanje spisa o identitetu unutar odgovarajućih informacijskih sustava EU-a ili među njima za odgovarajuće statističke potrebe, u središnjem repozitoriju trebao bi postojati jedinstven referentni broj. Ne bi trebalo biti moguće koristiti taj broj za dohvaćanje informacija iz spisa o identitetu.
                  
               
                     (8)
                  
                  
                     Tehničko rješenje za udomljavanje središnjeg repozitorija na poslužitelju trebalo bi instalirati na tehničkom pogonu agencije eu-LISA i na rezervnom pogonu kako bi se osigurala njegova stalna dostupnost.
                  
               
                     (9)
                  
                  
                     Budući da se Uredba (EU) 2019/817 temelji na schengenskoj pravnoj stečevini, u skladu s člankom 4. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska je obavijestila o provedbi Uredbe (EU) 2019/817 u svojem nacionalnom pravu. Stoga je ova Uredba obvezuje.
                  
               
                     (10)
                  
                  
                     Ova Uredba predstavlja razvoj odredaba schengenske pravne stečevine u kojima Irska ne sudjeluje (3). Irska stoga ne sudjeluje u donošenju ove Uredbe te ona za nju nije obvezujuća niti se na nju primjenjuje.
                  
               
                     (11)
                  
                  
                     U pogledu Islanda i Norveške ova Uredba predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (4), koje pripadaju području iz članka 1. točke A Odluke Vijeća 1999/437/EZ (5).
                  
               
                     (12)
                  
                  
                     U pogledu Švicarske ova Uredba predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (6), koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2008/146/EZ (7).
                  
               
                     (13)
                  
                  
                     U pogledu Lihtenštajna ova Uredba predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (8), koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2011/350/EU (9).
                  
               
                     (14)
                  
                  
                     Za Cipar, Bugarsku, Rumunjsku i Hrvatsku ova je Uredba akt koji se temelji na schengenskoj pravnoj stečevini ili je na drugi način s njom povezan, u smislu članka 3. stavka 1. Akta o pristupanju iz 2003., članka 4. stavka 1. Akta o pristupanju iz 2005. odnosno članka 4. stavka 1. Akta o pristupanju iz 2011.
                  
               
                     (15)
                  
                  
                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća (10) te je on dostavio mišljenje 17. lipnja 2021.,
                  
               DONIJELA JE OVU UREDBU:
         
            Članak 1.
            Definicije
            Za potrebe ove Uredbe, primjenjuju se sljedeće definicije:
            
                        (1)
                     
                     
                        „statistički podaci” znači podaci koji su anonimizirani i koriste se isključivo za potrebe izrade statističkih izvješća u skladu s Uredbom (EU) 2017/2226 (11), Uredbom (EU) 2018/1240 (12), Uredbom (EU) 2018/1860 (13), Uredbom (EU) 2018/1861 (14), Uredbom (EU) 2018/1862 (15) i Uredbom (EU) 2019/816 (16) Europskog parlamenta i Vijeća;
                     
                  
                        (2)
                     
                     
                        „(statistička) izvješća” znači organizirana zbirka statističkih podataka koju središnji repozitorij izrađuje automatski u skladu s nizom prethodno utvrđenih pravila i koja se pohranjuje u središnjem repozitoriju;
                     
                  
                        (3)
                     
                     
                        „izvješća koja se mogu prilagoditi” znači statistička izvješća koja se dobivaju na temelju statističkih podataka sadržanih u središnjem repozitoriju u skladu s posebnim pravilima koja korisnik odredi ad hoc, a pohranjuju se u središnjem repozitoriju;
                     
                  
                        (4)
                     
                     
                        „ključni podaci o identitetu” znači bilo koji od sljedećih podataka ili njihova kombinacija, na temelju kojih se pojedinci mogu identificirati:
                        
                                    (a)
                                 
                                 
                                    ime i prezime, ime, prezime, imena, drugo ime bilo koje osobe čiji podaci mogu biti pohranjeni u bilo kojem informacijskom sustavu EU-a;
                                 
                              
                                    (b)
                                 
                                 
                                    broj putne isprave;
                                 
                              
                                    (c)
                                 
                                 
                                    adresa (ulica, broj);
                                 
                              
                                    (d)
                                 
                                 
                                    telefon, IP adresa;
                                 
                              
                                    (e)
                                 
                                 
                                    adresa e-pošte;
                                 
                              
                                    (f)
                                 
                                 
                                    biometrijski podaci.
                                 
                              
                  
         
            Članak 2.
            Informacije koje mora sadržavati središnji repozitorij
            
               1.   Podaci iz članka 39. stavka 2. Uredbe (EU) 2019/817 raspoloživi su i pohranjuju se u središnjem repozitoriju u skladu s ovom Uredbom.
            
            
               2.   Središnji repozitorij sadržava statističke podatke, uključujući izvješća o upotrebi sustava za potrebe praćenja funkcioniranja komponenata interoperabilnosti iz članka 66. Uredbe (EU) 2019/817.
            
            
               3.   Središnji repozitorij sadržava tehnička izvješća kako bi se osiguralo da agencija eu-LISA prati razvoj i funkcioniranje komponenata interoperabilnosti u skladu s člankom 78. stavkom 1. Uredbe (EU) 2019/817.
            
            
               4.   U središnjem repozitoriju mora postojati jedinstven referentni broj s pomoću kojeg se može pratiti uspoređivanje spisa o identitetu unutar odgovarajućih informacijskih sustava EU-a ili među njima za statističke potrebe. Taj se referentni broj ne može upotrijebiti za dohvaćanje osnovnih spisa o identitetu.
            
            
               5.   S pomoću središnjeg repozitorija propisno ovlašteno osoblje nadležnih tijela iz članka 39. stavka 2. Uredbe (EU) 2019/817 može dobiti sljedeće:
               
                           (a)
                        
                        
                           izvješća u skladu s člankom 63. Uredbe (EU) 2017/2226 koja sadržavaju sljedeće statističke podatke o evidenciji u sustavu ulaska/izlaska:
                           
                                       i.
                                    
                                    
                                       izvješća koja se mogu prilagoditi i statističke podatke o ulascima i izlascima, odbijenim ulascima i prekoračenjima trajanja dopuštenog boravka državljana trećih zemalja;
                                    
                                 
                                       ii.
                                    
                                    
                                       dnevne statističke podatke o osobama koje su prekoračile trajanje dopuštenog boravka, državljanima trećih zemalja kojima je odbijen ulazak, državljanima trećih zemalja kojima je dozvola boravka ukinuta ili produljena i državljanima trećih zemalja izuzetima od obveze davanja otisaka prstiju;
                                    
                                 
                                       iii.
                                    
                                    
                                       izvješća koja se mogu prilagoditi i statističke podatke o kvaliteti podataka u skladu s člankom 38. stavkom 4. Uredbe (EU) 2017/2226 te redovite statističke podatke kako bi se osiguralo da agencija eu-LISA prati razvoj i funkcioniranje sustava ulaska/izlaska iz članka 72. stavka 1. te uredbe;
                                    
                                 
                     
                           (b)
                        
                        
                           izvješća u skladu s člankom 84. Uredbe (EU) 2018/1240 koja sadržavaju sljedeće statističke podatke o evidenciji u europskom sustavu za informacije o putovanjima i odobravanje putovanja (ETIAS):
                           
                                       i.
                                    
                                    
                                       dnevne statističke podatke o broju i državljanstvu podnositelja zahtjeva čije je odobrenje putovanja izdano ili odbijeno, uključujući razloge za odbijanje, i državljana trećih zemalja čije je odobrenje putovanja poništeno ili ukinuto;
                                    
                                 
                                       ii.
                                    
                                    
                                       izvješća koja se mogu prilagoditi i statističke podatke namijenjene poboljšanju procjene rizika za sigurnost, rizika od nezakonitog useljavanja i visokog rizika od epidemije, povećanju učinkovitosti graničnih kontrola, pomaganju središnjoj jedinici ETIAS-a i nacionalnim jedinicama ETIAS-a pri obradi zahtjeva za odobrenje putovanja i potpori donošenju politika Unije u području migracija na temelju dokaza;
                                    
                                 
                                       iii.
                                    
                                    
                                       statističke podatke koji se odnose na ETIAS-ov popis za praćenje u skladu s člankom 92. stavkom 4. te uredbe;
                                    
                                 
                                       iv.
                                    
                                    
                                       redovite statističke podatke kako bi se osiguralo da agencija eu-LISA prati razvoj i funkcioniranje informacijskog sustava ETIAS-a u skladu s člankom 92. stavkom 1. te uredbe;
                                    
                                 
                     
                           (c)
                        
                        
                           izvješća u skladu s člankom 33. stavkom 2. Uredbe (EU) 2018/1240 koja sadržavaju sljedeće statističke podatke:
                           
                                       i.
                                    
                                    
                                       one generirane u sustavu ulaska/izlaska koji ukazuju na neuobičajene stope prekoračenja trajanja dopuštenog boravka i odbijanja ulaska za određenu skupinu putnika;
                                    
                                 
                                       ii.
                                    
                                    
                                       one generirane u europskom sustavu za informacije o putovanjima i odobravanje putovanja u skladu s člankom 84. te uredbe koji upućuju na neuobičajene stope odbijenih odobrenja putovanja zbog rizika za sigurnost, rizika od nezakonitog useljavanja ili visokog rizika od epidemije povezanog s određenom skupinom putnika;
                                    
                                 
                                       iii.
                                    
                                    
                                       one generirane u europskom sustavu za informacije o putovanjima i odobravanje putovanja u skladu s člankom 84. te uredbe i u sustavu ulaska/izlaska koji upućuju na povezanost informacija prikupljenih putem obrasca za podnošenje zahtjeva i prekoračenja trajanja dopuštenog boravka putnika ili odbijanja ulaska;
                                    
                                 
                     
                           (d)
                        
                        
                           izvješća u skladu s člankom 16. Uredbe (EU) 2018/1860 koja sadržavaju dnevne, mjesečne i godišnje statističke podatke iz kojih je vidljiv broj unesenih upozorenja po kategoriji, pojedinačno za svaku državu članicu i ukupno;
                        
                     
                           (e)
                        
                        
                           izvješća u skladu s Uredbom (EU) 2018/1861 koja sadržavaju sljedeće statističke podatke o evidenciji u Schengenskom informacijskom sustavu:
                           
                                       i.
                                    
                                    
                                       dnevne, mjesečne i godišnje statističke podatke iz kojih je vidljiv broj zapisa po kategoriji upozorenja, pojedinačno za svaku državu članicu i ukupno, u skladu s člankom 60. stavkom 3. te uredbe;
                                    
                                 
                                       ii.
                                    
                                    
                                       godišnja izvješća o broju pogodaka po kategoriji upozorenja, o tome koliko je puta Schengenski informacijski sustav pretraživan i koliko mu je puta pristupljeno u svrhu unošenja, ažuriranja ili brisanja upozorenja, izraženo pojedinačno za svaku državu članicu i ukupno, u skladu s člankom 60. stavkom 3. Uredbe (EU) 2018/1861 i člankom 19. Uredbe (EU) 2018/1860;
                                    
                                 
                                       iii.
                                    
                                    
                                       na zahtjev Komisije dodatna posebna statistička izvješća, redovito ili ad hoc, o radu i upotrebi Schengenskog informacijskog sustava te o razmjeni dopunskih informacija u skladu s člankom 60. stavkom 5. drugim podstavkom Uredbe (EU) 2018/1861 i člankom 19. Uredbe (EU) 2018/1860;
                                    
                                 
                                       iv.
                                    
                                    
                                       na zahtjev Agencije za europsku graničnu i obalnu stražu dodatna posebna statistička izvješća, redovito ili ad hoc, u svrhu provedbe analiza rizika i procjena osjetljivosti u skladu s člankom 60. stavkom 5. trećim podstavkom Uredbe (EU) 2018/1861 i člankom 19. Uredbe (EU) 2018/1860;
                                    
                                 
                                       v.
                                    
                                    
                                       izvješća i statističke podatke za potrebe tehničkog održavanja, izvješćivanja, izvješćivanja o kvaliteti podataka i dobivanja statističkih podataka u skladu s člankom 60. stavkom 2. Uredbe (EU) 2018/1861 i člankom 19. Uredbe (EU) 2018/1860;
                                    
                                 
                                       vi.
                                    
                                    
                                       izvješća o pitanjima kvalitete podataka u skladu s člankom 15. stavkom 4. Uredbe (EU) 2018/1861 i člankom 19. Uredbe (EU) 2018/1860.
                                    
                                 
                     
            
               6.   Tehnička izvješća iz stavka 2. sadržavaju statističke podatke o upotrebi sustava, dostupnosti, incidentima, kapacitetu rada, biometrijskoj točnosti, kvaliteti podataka i, prema potrebi, transakcijama u tijeku.
            
            
               7.   Poslovna izvješća koja izrađuje središnji repozitorij korisnik može prilagoditi kako bi se omogućilo filtriranje ili grupiranje podataka s pomoću alata za izvješćivanje raspoloživog u tom repozitoriju.
            
            
               8.   Dostupan je katalog izvješća. Zahtjevi za nova izvješća ili izmjene postojećih moraju biti u skladu s politikom agencije eu-LISA o upravljanju promjenama.
            
         
         
            Članak 3.
            Repozitorij podataka i alat za izvješćivanje
            
               1.   Za središnji repozitorij koristi se tehničko rješenje kojim se podaci dobiveni iz osnovnih informacijskih sustava EU-a i komponenata interoperabilnosti udomljavaju na poslužitelju.
            
            
               2.   Tehničko rješenje sadržava alat za izvješćivanje konfiguriran za izradu, održavanje i provedbu izvješća i izvješća koja se mogu prilagoditi iz članka 2.
            
            
               3.   Alatom za izvješćivanje omogućuje se izrada poslovnih izvješća i tehničkih izvješća te korisniku njihovo dohvaćanje.
            
            
               4.   Alatom za izvješćivanje omogućuje se i pružanje međusustavnih statističkih podataka i analitičko izvješćivanje za potrebe politike, operativne potrebe i potrebe kvalitete podataka ako je tako predviđeno pravom Unije.
            
            
               5.   Svim izvješćima upravlja se u okviru tehničkog rješenja. U tehničkom rješenju provode se odgovarajuće sigurnosne mjere i mjere osiguranja integriteta kako bi se ispunili zahtjevi iz plana sigurnosti predviđenog člankom 42. stavkom 3. Uredbe (EU) 2019/817.
            
            
               6.   Tehničko rješenje instalira se na tehničkom pogonu agencije eu-LISA i na rezervnom pogonu.
            
         
         
            Članak 4.
            Ekstrakcija podataka
            Središnji repozitorij iz informacijskih sustava EU-a dobiva kopije podataka iz članka 39. stavka 2. i članka 66. stavaka 1., 2. i 3. Uredbe (EU) 2019/817 samo za čitanje radi izrade statističkih podataka i izvješća iz članaka 39. i 66. te uredbe. Podaci se dobivaju redovito i najmanje jednom dnevno, jednosmjernom ekstrakcijom.
         
         
            Članak 5.
            Alat za anonimizaciju podataka
            
               1.   Podaci ekstrahirani iz osnovnih informacijskih sustava EU-a i komponenata interoperabilnosti anonimiziraju se alatom za anonimizaciju podataka. U središnjem repozitoriju pohranjuju se samo anonimizirani podaci.
            
            
               2.   Alatom za anonimizaciju podataka utvrđuju se ključni podaci o identitetu u informacijskim sustavima EU-a te ih se anonimizira automatiziranim postupkom prije pohrane statističkih podataka u središnjem repozitoriju. Postupak anonimizacije je nepovratan.
            
         
         
            Članak 6.
            Pristup
            
               1.   Pristup propisno ovlaštenog osoblja središnjem repozitoriju odobrava se te se njime upravlja u skladu s člankom 63. Uredbe (EU) 2017/2226, člankom 84. Uredbe (EU) 2018/1240, člankom 60. Uredbe (EU) 2018/1861 i člankom 16. Uredbe (EU) 2018/1860.
            
            
               2.   Središnjem repozitoriju mogu pristupati države članice, Komisija i agencije Unije u skladu sa svojim pravima pristupa na temelju prava Unije, putem sigurne mrežne veze (TESTA).
            
            
               3.   Pristup alatu iz članka 3. stavka 2. ove Uredbe odobrava se samo propisno ovlaštenom osoblju nadležnih tijela u skladu s člankom 39. stavkom 2. i člankom 66. stavcima od 1. do 5. Uredbe (EU) 2019/817.
            
            
               4.   Nadležna tijela pristupaju središnjem repozitoriju s pomoću korisničkih profila. Agencija eu-LISA vodi popis korisničkih profila. Jedno tijelo može imati nekoliko profila, ovisno o svojim pravima pristupa.
            
            
               5.   Pristup središnjem repozitoriju evidentira se. Evidentirane informacije sadržavaju barem:
               
                           (a)
                        
                        
                           vremenski žig;
                        
                     
                           (b)
                        
                        
                           tijelo;
                        
                     
                           (c)
                        
                        
                           vrstu predmetnog izvješća.
                        
                     
            
               6.   Evidencija kojom se omogućuje identifikacija korisnika koji pristupaju središnjem repozitoriju vodi se na nacionalnoj razini i u Komisiji, Agenciji za europsku graničnu i obalnu stražu i Europolu. Agencija eu-LISA vodi evidenciju o svim operacijama pristupa. Evidencija se pohranjuje u središnjem repozitoriju godinu dana, nakon čega se automatski briše.
            
            
               7.   Utvrđuju se sve proturječne uloge u središnjem repozitoriju te se pristup odobrava prema sljedećim načelima:
               
                           (a)
                        
                        
                           nužnost pristupa;
                        
                     
                           (b)
                        
                        
                           pristup s najmanje povlastica;
                        
                     
                           (c)
                        
                        
                           razdvajanje dužnosti.
                        
                     
            
               8.   Izvješća o kvaliteti podataka koja se izdaju u skladu s člankom 15. stavkom 4. Uredbe (EU) 2018/1861 sadržavaju alat kojim države članice agenciji eu-LISA mogu pružiti povratne informacije o ispravljanju problema s kojima su se susreli.
            
         
         
            Članak 7.
            Izvršitelj obrade
            Za potrebe anonimizacije osobnih podataka u skladu s člankom 5. agencija eu-LISA je izvršitelj obrade u smislu članka 3. točke 12. Uredbe (EU) 2018/1725.
         
         
            Članak 8.
            Drugi vidovi zaštite podataka i sigurnosti
            
               1.   Uvid u podatke pohranjene u središnjem repozitoriju ostvaruje se isključivo za potrebe izvješćivanja i statistike.
            
            
               2.   Agencija eu-LISA provodi potrebne sigurnosne mjere kako bi osigurala integritet podataka u središnjem repozitoriju. Sve promjene podataka moraju biti sljedive u svrhu revizije.
            
         
         
            Članak 9.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
         
         
            Sastavljeno u Bruxellesu 30. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 135, 22.5.2019., str. 27.
         
         
            (2)  Uredba (EU) 2019/818 Europskog parlamenta i Vijeća od 20. svibnja 2019. o uspostavi okvira za interoperabilnost informacijskih sustava EU-a u području policijske i pravosudne suradnje, azila i migracija i izmjeni uredaba (EU) 2018/1726, (EU) 2018/1862 i (EU) 2019/816 (SL L 135, 22.5.2019., str. 85.).
         
            (3)  Ova Uredba nije obuhvaćena područjem primjene mjera predviđenih Odlukom Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).
         
            (4)  SL L 176, 10.7.1999., str. 36.
         
         
            (5)  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).
         
            (6)  SL L 53, 27.2.2008., str. 52.
         
         
            (7)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).
         
            (8)  SL L 160, 18.6.2011., str. 21.
         
         
            (9)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).
         
            (10)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
         
            (11)  Uredba (EU) 2017/2226 Europskog parlamenta i Vijeća od 30. studenoga 2017. o uspostavi sustava ulaska/izlaska (EES) za registraciju podataka o ulasku i izlasku te podataka o odbijanju ulaska za državljane trećih zemalja koji prelaze vanjske granice država članica i određivanju uvjeta za pristup EES-u za potrebe izvršavanja zakonodavstva te o izmjeni Konvencije o provedbi Schengenskog sporazuma i uredbi (EZ) br. 767/2008 i (EU) br. 1077/2011 (SL L 327, 9.12.2017., str. 20.).
         
            (12)  Uredba (EU) 2018/1240 Europskog parlamenta i Vijeća od 12. rujna 2018. o uspostavi europskog sustava za informacije o putovanjima i odobravanje putovanja (ETIAS) i izmjeni uredaba (EU) br. 1077/2011, (EU) br. 515/2014, (EU) 2016/399, (EU) 2016/1624 i (EU) 2017/2226 (SL L 236, 19.9.2018., str. 1).
         
            (13)  Uredba (EU) 2018/1860 Europskog parlamenta i Vijeća od 28. studenoga 2018. o upotrebi Schengenskog informacijskog sustava za vraćanje državljana trećih zemalja s nezakonitim boravkom (SL L 312, 7.12.2018., str. 1.).
         
            (14)  Uredba (EU) 2018/1861 Europskog parlamenta i Vijeća od 28. studenoga 2018. o uspostavi, radu i upotrebi Schengenskog informacijskog sustava (SIS) u području granične kontrole i o izmjeni Konvencije o provedbi Schengenskog sporazuma te o izmjeni i stavljanju izvan snage Uredbe (EZ) br. 1987/2006 (SL L 312, 7.12.2018., str. 14.).
         
            (15)  Uredba (EU) 2018/1862 Europskog parlamenta i Vijeća od 28. studenoga 2018. o uspostavi, radu i upotrebi Schengenskog informacijskog sustava (SIS) u području policijske suradnje i pravosudne suradnje u kaznenim stvarima, izmjeni i stavljanju izvan snage Odluke Vijeća 2007/533/PUP i stavljanju izvan snage Uredbe (EZ) br. 1986/2006 Europskog parlamenta i Vijeća i Odluke Komisije 2010/261/EU (SL L 312, 7.12.2018., str. 56.).
         
            (16)  Uredba (EU) 2019/816 Europskog parlamenta i Vijeća od 17. travnja 2019. o uspostavi centraliziranog sustava za utvrđivanje država članica koje imaju podatke o osuđujućim presudama protiv državljana trećih zemalja i osoba bez državljanstva (sustav ECRIS-TCN) za dopunu Europskog informacijskog sustava kaznene evidencije te o izmjeni Uredbe (EU) 2018/1726 (SL L 135, 22.5.2019., str. 1.).